## Հավելված 3․ Իրավական շրջանակ

### ՋրամատԱկարարում

Սկսած 2001 թվականից ՀՀ կառավարությունն իրականացնում է ջրամատակարարման և ջրահեռացման ոլորտի բարեփոխումներ: 2002 թ․ ընդունվել է ՀՀ ջրային օրենսգիրքը: Խմելու ջրի մատակարարման և ջրահեռացման, նաև ոռոգման ջրի տրման ոլորտի իրավական կարգավորումն իրականացվում է հետևյալ նորմատիվ իրավական ակտերով, որոնք, սակայն, արդյունավետ -որոշակի իրավական կարգավորում չեն նախատեսում «չսպասարկվող» տարածքների համար:

### ՀՀ ջրային օրենսգիրքը

ՀՀ ջրային օրենսգրքի 6-րդ («Պետական սեփականություն հանդիսացող ջրային համակարգերի օգտագործումը և կառավարումը») գլուխը սահմանում է պետական սեփականություն հանդիսացող ջրային համակարգերի օգտագործումն ու կառավարումը

Պետական սեփականություն հանդիսացող ջրային համակարգերում կարող են իրականացվել պետական և (կամ) մասնավոր կառավարումներ:

Կառավարման իրավունքի փոխանցումը պետք է իրականացվի՝ ապահովելով հասարակայնության ծանուցումը և մրցակցության պայմանները:

ՀՀ ջրային օրենսգրքի 49-րդ («Ջրային համակարգի օգտագործման իրավունքի փոխանցման ձևերը») հոդվածի համաձայն ջրային համակարգի օգտագործման իրավունքը կարող է փոխանցվել հետևյալ ձևերով՝

**1) հավատարմագրային կառավարման հանձնելու միջոցով**

**2) կոնցեսիայի պայմանագրով**

**3) առևտրային կազմակերպության ստեղծումով**

**4) վարձակալությամբ**

**5) գույքի անհատույց օգտագործման պայմանագրով:**

Փոխանցման ձևերի կարգերը սահմանվում են օրենսդրությամբ:

**Հավատարմագրային կառավարում․** Հավատարմագրային կառավարման հանձնելու դեպքում` ջրային համակարգը (այդ թվում՝ մրցույթի պայմանները կատարելու համար հավատարմագրային կառավարչի կողմից ձեռք բերված գույքը) մնում է պետական սեփականություն: Ջրային համակարգը հավատարմագրային կառավարման տրամադրվում է մրցույթով, որին մասնակցելու համար ներկայացվում են՝ 1) առաջարկություններ ներդրումներ կատարելու վերաբերյալ., 2) հավատարմագրային կառավարչի վարձատրության չափը, 3) հավատարմագրային կառավարման կատարումն ապահովող գրավի չափը, 4) ջրապահպան միջոցառումների իրականացման ծրագիրը:

Հավատարմագրային կառավարիչը ներկայացնում է նաև հավատարմագրային կառավարման ծրագիրը, որը ջրային համակարգի կառավարչի գործառույթները ստանձնելու նպատակով՝ մրցույթին մասնակցելու հայտ ներկայացրած անձի ծրագիրն է, որը պետք է բովանդակի հավատարմագրային կառավարման տնտեսական նպատակահարմարության հիմնավորումը, հավատարմագրային կառավարման նպատակներին հասնելու համար դրված խնդիրները, դրանց լուծման ուղիների նկարագրությունը, ջրային համակարգի արդյունավետ օգտագործման և զարգացման համար առաջարկվող (իրականացվելիք) միջոցառումները, դրանց կատարման ժամկետները, ուղիները, պահանջվող ֆինանսական միջոցները և աղբյուրները և այլ տեղեկություններ։

**Առևտրային կազմակերպության ստեղծմամբ պետական ջրային համակարգի օգտագործման իրավունքի փոխանցման դեպքում** առևտրային կազմակերպություններում այլ անձանց ներդրումները չպետք է գերազանցեն կազմակերպության կանոնադրական (բաժնեհավաք) կապիտալի 49 տոկոսը:

Ստեղծվող կազմակերպության կանոնադրական (բաժնեհավաք) կապիտալի չափը, պետական սեփականություն մնացող բաժնեմասի (բաժնետոմսերի) և ոչ պետական բաժնեմասի (բաժնետոմսերի) հարաբերակցությունը սահմանում է կառավարությունը։

Ջրային համակարգի օգտագործման իրավունքի վարձակալությամբ տրամադրման դեպքում վարձակալության իրավունքը տրամադրվում է աճուրդով, եթե վարձակալից չի պահանջվում կատարել որևէ պայման: Աճուրդի քննարկման առարկա է հանդիսանում վարձակալական վճարի չափը: **Վարձակալության իրավունքը** տրամադրվում է մրցույթով, եթե վարձակալից պահանջվում է իրականացնել նաև ջրային համակարգի արտադրական, տեխնիկական և բնապահպանական խնդիրների հետ կապված որոշակի պայմաններ:

**Ջրային համակարգի օգտագործման իրավունքի փոխանցումը կարող է իրականացվել գույքի անհատույց օգտագործման պայմանագրով:**

Գույքի անհատույց օգտագործման պայմանագրով կարող է տրամադրվել ջրային համակարգը կամ դրա մի մասը` անհատույց ժամանակավոր օգտագործման նպատակով, այդ գույքը նույն վիճակում` հաշվի առնելով դրա բնական մաշվածքը, կամ պայմանագրով որոշված վիճակը` վերադարձնելու պայմանով:

Գույքի անհատույց օգտագործման պայմանագիրը կնքվում է Հայաստանի Հանրապետության կառավարության որոշմամբ սահմանված կարգով:

ՀՀ ջրային օրենսգրքի 59-րդ հոդվածը սահմանում է ջրային համակարգերի կառավարչի իրավասությունները:

### Ռազմավարություններ, ծրագրեր, հայեցակարագային այլ փաստաթղթեր հաստատող իրավական ակտեր

Ջրամատակարարման և ջրահեռացման ոլորտի զարգացման հիմնախնդիրները ներառված են ՀՀ կառավարության ծրագրերում և գերակա խնդիրների ցանկում: Պետական սեփականություն հանդիսացող ջրային համակարգերի օգտագործման և պահպանության համար ՀՀ կառավարությունը ընդգրկել և ընդգրկում է մասնավոր հատված։ Պետություն մասնավոր հատված գործակցության շրջանակներում ՀՀ կառավարությունը «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» ՓԲԸ-ների հետ կնքել է կառավարման, իսկ «Երևան Ջուր» ՓԲԸ-ի հետ վարձակալության պայմանագրեր և իրականացրել է խոշոր ներդրումներ ջրամատակարարման ենթակառուցվածքների բարելավման համար՝ ներգրավելով նաև վարկային միջոցներ: Մինչ վարձակալության պայմանագրի կնքումը[[1]](#footnote-1), պետությունը Երևանի «Ջրմուղկոյուղի» ՓԲԸ-ի կառավարումը հանձնել էր հավատարմագրային կառավարման։ Մինչ օրս կոնցեսիայի պայմանագիր չի կնքվել, բայց հնարավոր է համարվում նաև հետագայում ՊՄԳ-ի (պետական-մասնավոր գործընկերություն) շրջանակներում կոնցեսիայի պայմանագրի կնքումը, որն ունի ավելի երկար տևողություն (որպես կանոն 25-30 տարի) և ընդգրկում է մասնավոր կառավարչի կողմից զգալի ներդրումներ իրականացնելու պարտավորություն ի տարբերություն վարձակալության պայմանագրի, որի պարագայում թերևս վարձակալն ուղղակի շահագործում է համակարգերը՝ ստանալով շահույթ և առանձնակի մեծ ներդրումներ չի կատարում համակարգը օգտագործելու դիմաց։

Ջրամատակարարման և ջրահեռացման ոլորտի ռազմավարությունները որոնք հաջորդում են իրար ամրագրում են շուրջ 570 «չսպասարկվող» բնակավայրերի մասին, որոնք հիմնականում ունեն սպասարկման ցածր որակ և համապատասխան ներդրումային կարիքներ:

Սակայն, այդ ռազմավարական փաստաթղթերը չունեն արդյունավետ որոշակի ձևակերպված ռազմավարություններ չսպասարկվող բնակավայրերի ջրամատակարարման և ջրահեռացման խնդիրների լուծման վերաբերյալ։ Թերևս իրար հաջորդող ռազմավարություններում չսպասարկվող բնակավայրերի վերաբերյալ նույնանման որոշ նպատակներ են ձևակերպվում, որտեղ նկատելիորեն կրկնվում են վիճակագրական տվյալները։

Այդ ռազմավարական փաստաթղթերն են՝

* **ՀՀ կառավարության 2015 թվականի օգոստոսի 13-ի նիստի N 38 արձանագրության 17-րդ կետով հավանություն է տրվել ջրամատակարարման և ջրահեռացման ոլորտի ռազմավարությանը և ֆինանսավորման ծրագրին:[[2]](#footnote-2) ՀՀ կառավարությունը 28 սեպտեմբերի 2017 թվականին ընդունվել է թիվ 41 որոշումը «Ջրամատակարարման և ջրահեռացման ոլորտի ռազմավարության և ֆինանսավորման ծրագրի իրականացման արդյունքների մասին հաշվետվությանը հավանություն տալու մասին»։[[3]](#footnote-3)**

Ջրային տնտեսության պետական կոմիտեի կողմից մշակվել է ջրամատակարարման և ջրահեռացման ոլորտի 2018-2030թ.թ. ռազմավարությունը և ֆինանսավորման ծրագիրը՝ հիմք ընդունելով 2015-2017թթ. կատարված աշխատանքները և արդի խնդիրները: Նշված ռազմավարությունում ամփոփվել են 2015-2018 թվականների ընթացքում ոլորտում իրականացված աշխատանքները, սահմանվել են ոլորտի հետագա զարգացման հիմնախնդիրները, առաջնահերթություններն ու անհրաժեշտ գործողությունները:

* ՀՀ կառավարությունը 2018 թվականի մարտի 5-ին ընդունել է թիվ 10 որոշումը[[4]](#footnote-4) «Ջրամատակարարման և ջրահեռացման ոլորտի 2018-2030 թվականների ռազմավարությանը և ֆինանսավորման ծրագրին հավանություն տալու և ՀՀ կառավարության 2015 թվականի օգոստոսի 13-ի նիստի N 38 արձանագրության 17-րդ կետով հավանության արժանացած արձանագրային որոշումն ուժը կորցրած ճանաչելու մասին»:[[5]](#footnote-5)

Փաստաթղթով սահմանվում են ռազմավարության հիմնական նպատակները, ներկա խնդիրները, առաջարկվող լուծումները, ռիսկերը և ենթադրվող արդյունքները: Հիմնական նպատակն է ջրամատակարարման և ջրահեռացման ծառայությունների բարելավումը սպասարկվող և չսպասարկվող բնակավայրերում։ Նշված փաստաթուղթը չի հանդիսանում դիրեկտիվ կամ պարտադիր գործողությունների պլան, այլ հանդիսանում է հնարավոր գործողությունների և մոտեցումների համակցություն, որոնք ուղղված են ջրամատակարարման և ջրահեռացման (կեղտաջրերի մաքրման) ոլորտի կարճաժամկետ, միջնաժամկետ և երկարաժամկետ խնդիրների լուծմանը: Ռազմավարությունում և ֆինանսավորման ծրագրում բերված թվային գնահատականները հիմնականում ուղեցուցային են:[[6]](#footnote-6)

**Նշված փաստաթուղթը սահմանում է  «սպասարկվող» և «չսպասարկվող»  տարածք տերմինները։ «Սպասարկվող» տարածք տերմինը օգտագործվում է միասնական վարձակալի կողմից սպասարկվող աշխարհագրական տարածքները (բնակավայրերը) սահմանելու համար։ Իսկ «չսպասարկվող» տերմինն օգտագործվում է միասնական վարձակալի կողմից չսպասարկվող աշխարհագրական տարածքները (շուրջ 570 բնակավայրերը) սահմանելու համար: ՊՄԳ-ի օպտիմալ ձևի ընտրության նպատակով ՀՀ կառավարությունը ներկայում «սպասարկվող» տարածքների (բնակավայրերի) համար ընտրել է վարձակալության սկզբունքը։ ՀՀ կառավարության 2014 թվականի օգոստոսի 14-ի N 888-Ն որոշմամբ սահմանվեց, որ «սպասարկվող» տարածքների համար ՊՄԳ-ի շրջանակներում անհրաժեշտ է ընտրել մեկ կառավարչի` միասնական վարձակալի տարբերակը**: Նախկին 5 ջրամատակարար ընկերությունների սպասարկման տարածքի ջրամատակարարման և ջրահեռացման համակարգերի և այլ գույքի միասնական վարձակալ է հանդիսանում «Վեոլիա Ջուր» ՓԲԸ-ն։

ՊՄԳ-ի շրջանակներում ՀՀ կառավարությունը «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» ՓԲԸ-ների հետ կնքեց կառավարման, իսկ «Երևան Ջուր» ՓԲԸ-ի հետ վարձակալության պայմանագրեր և իրականացրեց խոշոր ներդրումներ ջրամատակարարման ենթակառուցվածքների բարելավման համար: Վարձակալության պայմանագիր է կնքվել «Վեոլիա Ջուր» ՓԲԸ-ի հետ[[7]](#footnote-7), ով հանդիսանում է «Երևան  Ջուր», «Հայջրմուղկոյուղի», «Լոռի-ջրմուղկոյուղի»,  «Շիրակ-ջրմուղկոյուղի» և  «Նոր Ակունք» փակ բաժնետիրական (կամ  ընկերությունների կողմից օգտագործվող ու պահպանվող ջրային համակարգերի և  այլ գույքի վարձակալ։

ՋՄ և ՋՀ 2018-2030թթ․ ռազմավարությամբ միասնական վարձակալի մոտեցումը պայմանավորվեց հետևյալ սկզբունքներով`

* ինստիտուցիոնալ բարեփոխումներ
* հզորացում:

Միասնական վարձակալի մոդելի ընդունմամբ ակնկալվում էր իրականացնել ջրային համակարգերի կառավարման (ՋՏՊԿ) և կարգավորող (ՀԾԿՀ) մարմինների հզորացում` միասնական վարձակալի գործունեության հետ կապված մենաշնորհային ռիսկերը վերահսկելու համար: ՀՀ կառավարությունը մանրամասն գնահատելով ոլորտի կառավարման տարբերակների առավելությունները և թերությունները (մեկ կառավարիչ, երկու կառավարիչներ և երեք կառավարիչներ) ընտրեց «միասնական վարձակալի» մոդելը, որպեսզի նաև.

ա. ունենա միասնական սակագին «սպասարկվող» տարածքների համար,

բ. ստեղծի այնպիսի պայմաններ, որոնց դեպքում մասշտաբի էֆեկտը կարող է հանգեցնել Երևանից դուրս գտնվող, ավելի մեծ ծախսեր պահանջող բնակավայրերում արդյունավետության բարձրացմանը` ուղղակիորեն հաշվի առնելով Երևան քաղաքում ավելի քիչ ծախսատար և կենսունակ գործառնությունը:

2018-2030թթ․ ռազմավարությունն ամրագրում է նաև «միասնական վարձակալ» մոդելի հետ կապված ռիսկերը, որոնք ներառում են.

1) հետագա ՊՄԳ պայմանագրի համար մրցակցությունը կարող է թուլանալ (գործող վարձակալը ստանում է մեծ առավելություն).

2) շուրջ 570 բնակավայրերի ներգրավումը «սպասարկման» տարածք կարող է դժվար լինել առկա որոշ խնդիրների պատճառով.

3) այն կսահմանափակի մասնավոր կառավարչի (կառավարիչների) գործունեության թափանցիկությունը, կնվազեցնի տարբեր «սպասարկվող» տարածքներում ծառայություններ մատուցողների միջև համեմատական մրցակցության շրջանակը.

4) այն համահունչ չէ ապակենտրոնացման քաղաքականությանը:

Հետևաբար, ՀՀ կառավարության 2018-2030թթ․ ռազմավարությունն ընդգծում է հետևյալ հարցերի կարևորությունը.

1) ՋՏՊԿ-ի (գույքի կառավարչի) և ՀԾԿՀ-ի (կարգավորողի) ռեսուրսների և իրավասությունների ուժեղացում` որպեսզի ՋՏՊԿ-ն և ՀԾԿՀ-ն կարողանան ավելի լավ ապահովել միասնական վարձակալի (նաև այլ մասնավոր կառավարիչների) կողմից որակյալ ծառայությունների արդյունավետ մատուցումը:

2) Կարգավորման ուժեղացում` հատկապես ներկայում ոչ շահութաբեր տարածքներում (Երևանից դուրս), որպեսզի հնարավորինս շատ կրճատվեն տարբեր տարածքների միջև միավոր ծախսերի անհամապատասխանությունները:

**Ռազմավարությունն ամրագրում է նաև կառավարման տարբերակներ «չսպասարկվող» տարածքների (բնակավայրերի) համար։**

Ռազմավարությունն ամրագրում է, որ Միջազգային խորհրդատվական ընկերությունը (ՍԵՍ, 2014թ.) «չսպասարկվող» տարածքների համար առաջարկել է տարբերակներ` սկսած ապահովելով նվազագույն աջակցության ծառայությունից մինչև ամբողջական ներառում մասնագիտացված կառավարչի (կառավարիչների) «սպասարկվող» տարածքներում:

Քանի որ կան շուրջ 570 չսպասարկվող բնակավայրեր, և ժամանակ կպահանջվի`

ա) նրանցից յուրաքանչյուրին առաջարկվող տարբերակների մասին տեղեկացնելու և արդյունավետ տարբերակ ընտրելու հարցում աջակցելու և

բ) լրացուցիչ աշխատանքներ և/կամ ծառայություններ ապահովելու համար, որպեսզի ընտրված տարբերակը ճիշտ աշխատի:

Ռազմավարությունն ամրագրում է, որ ԱԶԲ (2013թ.) առաջարկում է, որ ՀՀ կառավարությունը շարունակի մնալ Հայաստանի ջրային ոլորտում ներդրումների պլանավորման պատասխանատուն: Սակայն հեռանկարում այդ պարտականությունը, ինչպես նաև ինստիտուցիոնալ կառույցների զարգացմանն ուղղված միջոցառումների իրականացումը, ՀՀ կառավարության ապակենտրոնացման ռազմավարությանը համահունչ, կարող է աստիճանաբար փոխանցվել համայնքներին, որպեսզի լավագույնս համակարգվի քաղաքաշինական պլանավորումը համակարգերի ընդլայնման հետ: ՀՀ կառավարությունը հետագայում կարող է փոխանցել սույն իրավասությունը միայն այն համայնքներին, որոնք ցանկանում են ստանալ այն և որոնք ստացել են համապարփակ ինստիտուցիոնալ զարգացում: Որոշ համայնքների համար սույն գործընթացը կարող է տեղի ունենալ հետագա տարիների ընթացքում:

ՏՀԶԿ (2014թ.) առաջարկում է «վերևից ներքև» և «ներքևից վերև» մոտեցումների զուգակցում, որոնց ներքո հնարավոր կլինի ապահովել ֆինանսական խթաններ համայնքներին, որպեսզի խրախուսի ներքևից վերև արձագանքներ և նպաստի միջհամայնքային համագործակցություն, հնարավոր լինի ապահովել մասշտաբայնություն և անցնել կայուն ՋՄ և ՋՀ ապահովման:

**Ռազմավարությունը ամրագրում է, որ** **միասնական վարձակալի սպասարկման տարածքից դուրս գտնվող բնակավայրերի ջրամատակարարման և ջրահեռացման բարելավման համար անցումային ժամանակահատվածում կարող են ներդրվել պարզեցված ընթացակարգեր: Միասնական վարձակալի սպասարկման տարածքից դուրս գտնվող բնակավայրերի ջրամատակարարման և ջրահեռացման ծառայությունները նպատակահարմար է, որ մատուցվեն մասնագիտացված (լիցենզավորված) կազմակերպության (կազմակերպությունների) կողմից: Մյուս մոտեցումը «սպասարկման» տարածքներից դուրս գտնվող բնակավայրերի ընդգրկումն է «սպասարկման» տարածք: Եվ , որ ՀՀ կառավարությունը ցանկանում է տեխնիկական աջակցություն ստանալ այս «վերևից ներքև» դյուրացումն ապահովելու համար կարողություններ ձևավորելու նպատակով` ելնելով ԱԶԲ-ի և ՏՀԶԿ-ի զեկույցներում բերված խորհուրդներից և առաջարկություններից:**

Առավել մեծ ուշադրություն գյուղական բնակավայրերի ՋՄ և ՋՀ խնդիրներին դարձնում է «Ջրամատակարարման և ջրահեռացման ոլորտի 2022-2031 թվականների ռազմավարությունը և ֆիանսավորման ծրագիրը հաստատելու մասին» ՀՀ կառավարության որոշման նախագիծը,[[8]](#footnote-8) որը գտնվում է շրջանառության մեջ, և որը ՀՀ կառավարությունը հաստատելու է՝ հիմք ընդունելով «Հայաստանի Հանրապետության ջրի ազգային ծրագրի մասին» Հայաստանի Հանրապետության օրենքի 17-րդ հոդվածը և 18-րդ հոդվածի 1-ին մասը, «Ջրի ազգային քաղաքականության հիմնադրույթների մասին» Հայաստանի Հանրապետության օրենքի 8-րդ հոդվածի 2-րդ և 3-րդ մասերը։

Ռազմավարության նախագիծը նախատեսում է «չսպասարկվող» տարածքներում (բնակավայրերում) մատուցվող ՋՄ և ՋՀ ծառայությունների շարունակական բարելավում և դրանց որակական մակարդակի համապատասխանեցում սպասարկվող բնակավայրերում մասնագիտացված ընկերության կողմից մատուցվող ծառայությունների հետ:

Նախագիծը նախատեսում է, որ բարեփոխումների ներկա փուլը պետք է ավելի շատ կենտրոնացված լինի «սպասարկվող» տարածքների (բնակավայրերի) ՋՀ ծառայությունների բարելավման վրա, ինչպես նաև «չսպասարկվող» տարածքների (բնակավայրերի) ՋՄ ծառայությունների բարելավման վրա: «Չսպասարկվող» տարածքները (բնակավայրերը) հիմնականում չունեն ջրամատակարարման արդյունավետ համակարգեր, իսկ ջրահեռացման համակարգերը գրեթե բացակայում են: Այս բնակավայրերում տարբեր են նաև մատուցվող ՋՄ և ՋՀ ծառայությունների սակագները, ի տարբերություն Վարձակալի կողմից «սպասարկվող» տարածքների (բնակավայրերի)՝ որտեղ գործում է միասնական սակագին: «Չսպասարկվող» տարածքներում (բնակավայրերում) մատուցվող ծառայությունների որակի նկատմամբ կիրառվելու են այն չափելի, կշռելի մեծությունները, որոնք չպետք է լինեն ավելի նվազ, քան վարձակալության պայմանագրով սահմանված ծառայությունների մակարդակը: «Չսպասարկվող» տարածքների (բնակավայրերի) ՋՄ և ՋՀ ոլորտի խնդիրների լուծման համար առաջարկվում է, որ ՋՄ և ՋՀ ծառայություններն իրականացվեն մասնագիտացված (լիցենզավորված) կազմակերպության (կազմակերպությունների) կողմից, նախապես իրականացնելով ՋՄ և ՋՀ համակարգերի վերակառուցմանն ուղղված անհրաժեշտ ներդրումներ։[[9]](#footnote-9)

Ռազմավարության նախագիծն իր նպատակներում նախատեսում է «Չպասարկվող» տարածքներում (բնակավայրերում) ընդգրկված շուրջ 580 բնակավայրերը խմբավորել առանձին կլաստերների։[[10]](#footnote-10)

Ռազմավարության և ֆինանսավորման ծրագրի հիմնական նպատակն է՝ սահմանել ՀՀ բոլոր բնակավայրերում  կայուն, հուսալի, անվտանգ և մատչելի ՋՄ և ՋՀ ծառայությունների հետ կապված խնդիրները և դրանց լուծման ուղիները:

Հիմնական նպատակի ապահովման համար նախագիծն առաջիկա տարիներին անհրաժեշտ է համարում որպես առաջնահերթություն, լուծել հետևյալ խնդիրները՝

* Վարձակալի կողմից մատուցվող ՋՄ և ՋՀ ծառայությունների շարունակական բարելավում.
* «չսպասարկվող» տարածքներում (բնակավայրերում) մատուցվող ՋՄ և ՋՀ ծառայությունների շարունակական բարելավում և դրանց որակական մակարդակի համապատասխանեցում սպասարկվող բնակավայրերում մասնագիտացված ընկերության կողմից մատուցվող ծառայությունների հետ։
* **ՀՀ Հանրային ծառայությունները կարգավորող հանձնաժողովի 30․11․2016թ․ «Խմելու ջրի մատակարարման և ջրահեռացման (կեղատաջրերի մաքրման) ծառայությունների մատուցման կանոնները սահմանելու մասին» թիվ 378-Ն որոշմամբ սահմանվել են խմելու ջրի մատակարարման և ջրահեռացման (կեղտաջրերի մաքրման) ծառայությունների մատուցման կանոնները։[[11]](#footnote-11)**

Ինչպես նաև մատակարարի ջրամատակարարման և ջրահեռացման համակարգին միացման հետ կապված մատակարարի և բաժանորդի, մատակարարի և դիմող անձի փոխհարաբերությունները:

* **Հայաստանի Հանրապետության և Եվրոպական Միության (ԵՄ) և ատոմային էներգիայի եվրոպական համայնքի ու դրանց անդամ պետությունների միջև կնքված համապարփակ և ընդլայնված գործընկերության համաձայնագրի կիրարկման ճանապարհային քարտեզը**

2019թ.-ի հունիսի 1-ին ընդունվել է ՀՀ վարչապետի թիվ 666-Լ որոշումը՝ Հայաստանի Հանրապետության և Եվրոպական Միության (ԵՄ) և ատոմային էներգիայի եվրոպական համայնքի ու դրանց անդամ պետությունների միջև կնքված համապարփակ և ընդլայնված գործընկերության համաձայնագրի կիրարկման ճանապարհային քարտեզը հաստատելու մասին։[[12]](#footnote-12) Այդ որոշմամբ նախատեսվում է մոտարկել ԵՄ իրավական ակտերը նաև շրջակա միջավայրի և ջրային ռեսուրսների կառավարման ոլորտում։ Որոշմամբ Ջրային քաղաքականության ոլորտում համայնքի գործողությունների շրջանակը սահմանող՝ Եվրոպական խորհրդարանի և Խորհրդի 2000թ.-ի հոկտեմբերի 23-ի 2000/60/ԵՀ հրահանգ՝ փոփոխություններով նախատեսված է նաև ջրային օրենսդրության վերանայում և լիարժեք մոտարկում, այդ թվում նաև՝ վեց ջրավազանային տարածքային կառավարման տարածքների համար ջրավազանային տարածքային կառավարման պլանների վերանայում և հաստատում 2023 թվականի 1-ին կիսամյակում՝ 2000/60/ԵՀ հրահանգի պահանջների հետ մոտարկման նպատակով: Նախատեսվել է նաև մակերևութային և ստորերկրյա ջրային ռեսուրսների մոնիթորինգի նոր ծրագրերի մշակում, ջրի որակի դիտանցման ծրագրերի ստեղծում և համապատասխան ինստիտուցիոնալ կարողությունների հզորացում։

Խորհրդի 1991 թվականի դեկտեմբերի 12-ի 91/676/ԵՏՀ հրահանգ՝ **գյուղատնտեսական աղբյուրներից արտանետվող նիտրատների հետևանքով առաջացող աղտոտման դեմ ջրերի պաշտպանության վերաբերյալ**՝ փոփոխություններով իրավական ակտի մոտարկման գործողություններն ընդգրկում են նաև իրավական ակտերի նախագծում, որոնք կսահմանեն գյուղատնտեսական աղբյուրներից արտանետվող նիտրատների հետևանքով առաջացող աղտոտման շրջանակներում դիտանցման ընթացակարգերը, պատշաճ գյուղատնտեսական գործելակերպի գործողությունների ծրագրերը, նիտրատների նկատմամբ զգայուն գոտիների համար գյուղատնտեսական գործելակերպի գործողությունների կանոնները, նիտրատների նկատմամբ զգայուն գոտիները, գյուղատնտեսական աղբյուրներից արտանետվող նիտրատների հետևանքով առաջացող աղտոտման շրջանակներում դիտանցման ընթացակարգերը։[[13]](#footnote-13) Նիտրատների դիրեկտիվը հիմնականում կենտրոնանում է գյուղատնտեսական աղբյուրների նիտրատներից առաջացած ջրի աղտոտվածության նվազեցման և կանխարգելման վրա:

Խորհրդի 1991 թվականի մայիսի 21-ի 91/271/ԵՏՀ՝ հրահանգ՝ **քաղաքային կեղտաջրերի մաքրման մասին իրավական ակտի մոտարկման գործողություններն**, ըստ ճանապարհային քարտեզի, ընդգրկում են՝ գործող օրենսդրության վերանայում, ջրաէկոհամակարգերի պահպանման գոտիների տեղայնացում և մարդածին ծանրաբեռնվածության հետևանքով ջրային ռեսուրսների բնական էկոհավասարակշռության խախտված վիճակի բացահայտում և իրավական ակտի մշակում, քաղաքային կեղտաջրերի մաքրման պահանջների իրականացման համար տեխնիկական և ներդրումային ծրագրի կազմում։[[14]](#footnote-14)

* **ՀՀ առողջապահության նախարարի 25․12․2002 թ․ թիվ 876 հրաման «Խմելու ջուր: Ջրամատակարարման կենտրոնացված համակարգերի ջրի որակին ներակայացվող պահանջներ: Որակի հսկողություն» N2-III-Ա2-1 սանիտարական նորմերը և կանոնները հաստատելու մասին» հրաման[[15]](#footnote-15)** Հրամանով սահմանվում են խմելու ջրի որակին ներկայացվող հիգիենիկ պահանջները, ինչպես նաև արտադրվող ու բնակավայրերին ջրամատակարարման համակարգերով տրվող խմելու ջրի որակի հսկողության կանոնները:

### Ջրահեռացում

Ջրամատակարարման և ջրահեռացման (կեղտաջրերի մաքրման) ոլորտը կարգավորվում է Հայաստանի Հանրապետության ջրային օրենսգրքով,[[16]](#footnote-16) «Հայաստանի Հանրապետության ջրի ազգային ծրագրի մասին» Հայաստանի Հանրապետության օրենքով[[17]](#footnote-17), Հայաստանի Հանրապետության կառավարության 15.03.2018թ. նիստի N10 արձանագրության 13-րդ կետով հավանություն տրված Ջրամատակարարման և ջրահեռացման ոլորտի 2018-2030թթ. ռազմավարության և ֆինանսավորման ծրագրի դրույթներով,[[18]](#footnote-18) Հայաստանի Հանրապետության կառավարության 14.08.2014թ. «Պետական-մասնավոր գործընկերության հետագա զարգացմանն ուղղված Հայաստանի խմելու ջրի ոլորտի բարեփոխումների գործողությունների ծրագիրը հաստատելու մասին» N883-Ն որոշմամբ,[[19]](#footnote-19) Հայաստանի Հանրապետության  հանրային ծառայությունները կարգավորող հանձնաժողովի 30.11.2016թ. «Խմելու ջրի մատակարարման և ջրահեռացման (կեղտաջրերի մաքրման) ծառայությունների մատուցման կանոնները սահմանելու մասին» N378Ն,[[20]](#footnote-20) «Խմելու ջրի մատակարարման և ջրահեռացման (կեղտաջրերի մաքրման) ծառայությունների մատուցման պայմանագրերի օրինակելի ձևերը սահմանելու մասին» N379Ն որոշմամբ։[[21]](#footnote-21)

Վերջին տարիներին ջրահեռացման (կեղտաջրերի մաքրման) ոլորտը կարգավորող օրենսդրությունը բարելավվել է, փոփոխություններ են կատարվել ՀՀ ջրային օրենսգրքում, կառավարությունը կեղտաջրերի հեռացման բնագավառի զարգացման հայեցակարգ է մշակում։ **Կեղտաջրերի հեռացման բնագավառի զարգացման հայեցակարգը** [[22]](#footnote-22) **շրջանառության մեջ է։**

«Կեղտաջրերի հեռացման բնագավառի զարգացման հայեցակարգը [[23]](#footnote-23) հաստատելու մասին» ՀՀ կառավարության որոշման նախագիծը[[24]](#footnote-24) մշակվել է՝ ի կատարումն ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշմամբ հաստատված ծրագրի:[[25]](#footnote-25) ՀՀ կառավարությունը դեռ չի հաստատել հայեցակարգը։ Հայեցակարգի ընդունումը կապահովի կեղտաջրերի արտահոսքի որակի բարելավումը։ Չընդունված այդ նախագիծ հայեցակարգը նպատակաուղղված է՝

* հեռացվող կեղտաջրերի քանակական հաշվառմանը,
* գործող 6 կեղտաջրերի մաքրման կայաններում կեղտաջրերի ամբողջական մաքրման ապահովմանը,
* բնագավառի զարգացմանն ուղղված արդյունավետ տեխնոլոգիաների և մեթոդների, միջազգային առաջավոր փորձի ներդրմանը,
* բնագավառի բարելավմանն ուղղված օրենսդրական բարեփոխումներին:

Կեղտաջրերի արտահոսքի որակի բարելավման հետ կապված ՀՀ ջրային օրենսդրությունում կատարվել են մի շարք փոփոխություններ, սակայն, օրենսդրությունը դեռ բարելավելու առաջարկներ կան։ ՀՀ ջրային օրենսգրքով ամրագրվել է կեղտաջրերի նախնական մաքրման պահանջը և հասկացություններում սահմանվել է **կեղտաջրերի նախնական մաքրումը**, որպես  արտադրական և տարափային կեղտաջրերի միավոր ծավալում պարունակվող որակական որևէ առանձին կամ մի քանի աղտոտող բաղադրիչների արժեքի նվազեցում մինչև թույլատրելի սահմանային արտահոսքի (ԹՍԱ) պահանջներին համապատասխանեցումը։

ՀՀ ջրային օրենսգրքում 2018 թվականին կատարվել են փոփոխություններ, որով օրենսգրքում ավելացվել է գլուխ **6.1-ը՝ «Ջրահեռացման հետ կապված իրավահարաբերությունների առանձնահատկությունները» վերնագրով,[[26]](#footnote-26) որը 62․1 («Ջրահեռացմանը ներկայացվող պահանջները») հոդվածով ներառեց**  ջրահեռացմանը ներկայացվող պահանջները՝ սահմանելով, որ․

1. արգելվում է արտադրական կեղտաջրերի արտանետումը ջրային ռեսուրսի մեջ, եթե տվյալ կեղտաջրի քանակական և որակական չափանիշները չեն համապատասխանում Հայաստանի Հանրապետության ջրային ռեսուրսների կառավարման և պահպանության մարմնի հաստատած՝ թույլատրելի սահմանային արտահոսքի ընդհանուր և անհատական պահանջներին: Արտադրական կեղտաջուր արտանետողների կողմից արտադրական կեղտաջրերի՝ ջրային ռեսուրս արտանետման դեպքում թույլատրելի սահմանային արտահոսքի ընդհանուր պահանջները, ինչպես նաև անհատական պահանջների տրամադրման կարգը և պայմանները սահմանում է Հայաստանի Հանրապետության ջրային ռեսուրսների կառավարման և պահպանության մարմինը.
2. կենտրոնացված ջրահեռացման համակարգի բավարար թողունակության դեպքում թույլատրվում է արտադրական կեղտաջրերի արտանետումը կենտրոնացված ջրահեռացման համակարգ, եթե տվյալ կեղտաջրի բաղադրակազմը և հատկանիշները համապատասխանում են Հայաստանի Հանրապետության կառավարության որոշմամբ սահմանված պահանջներին: Արտադրական կեղտաջուր արտանետողների կողմից արտադրական կեղտաջրերի՝ կենտրոնացված ջրահեռացման համակարգ արտանետման թույլատրելի սահմանային արտահոսքի և այլ լրացուցիչ պահանջները սահմանվում են Հայաստանի Հանրապետության կառավարության որոշմամբ.
3. արտադրական կեղտաջրերի՝ 62․1 հոդվածի 2-րդ կետի պահանջներին չհամապատասխանելու դեպքում արտադրական կեղտաջուր արտանետողները պետք է իրականացնեն դրանց նախնական մաքրում տեղային մաքրման կառուցվածքներում՝ մինչև կենտրոնացված ջրահեռացման համակարգ արտանետելը: Նախնական մաքրմանը ներկայացվող պահանջները սահմանվում են Հայաստանի Հանրապետության կառավարության որոշմամբ.
4. արգելվում է տարափային (հեղեղային) ջրահեռացման համակարգ կեղտաջրերի արտանետումը, բացառությամբ տարափային (հեղեղային) ջրերի.
5. արգելվում է ցամաքուրդային (դրենաժային) համակարգ կեղտաջրերի արտանետումը, բացառությամբ ցամաքուրդային (դրենաժային) ջրերի.
6. արգելվում է տարափային (հեղեղային) ջրերի ընդունումը կենտրոնացված ջրահեռացման համակարգ, եթե դա նախատեսված չէ ջրահեռացման համակարգի շինարարական և վերակառուցման աշխատանքների նախագծային փաստաթղթերով.
7. արգելվում է ցամաքուրդային (դրենաժային) ջրերի ընդունումը կենտրոնացված ջրահեռացման համակարգ:

Ավելացվել է նաև հոդված 62․2-ը՝ «Կեղտաջրերի հեռացումը և մաքրումը համայնքներում» վերնագրով, որով սահմանվել է, որ․

1. Համայնքները պետք է ապահովված լինեն Հայաստանի Հանրապետության կառավարության որոշման պահանջներին համապատասխանող բնակավայրերի ջրահեռացման և կեղտաջրերի մաքրման համակարգերով:
2. Համայնքները, պետական կառավարման լիազոր մարմինները, ջրահեռացման համակարգի կառավարիչը (առկայության դեպքում) իրենց լիազորությունների սահմաններում պարտավոր են ապահովել համայնքի վարչական սահմաններում ջրահեռացման և կեղտաջրերի մաքրման ծառայությունների հասանելիությունը:
3. Համայնքների բնակավայրերի կեղտաջրերի հեռացմանը և կեղտաջրերի մաքրմանը ներկայացվող տեխնիկական պահանջները, այդ թվում՝ ջրահեռացման համակարգերին, մաքրման կառուցվածքներին, մեթոդին, տեխնոլոգիաներին և գործընթացներին ներկայացվող պահանջները, և դրանց կիրառման ժամանակացանկերը՝ ըստ համայնքների կամ բնակավայրերի, սահմանվում են Հայաստանի Հանրապետության կառավարության որոշմամբ:

Իրավական կարգավորում է նախատեսվել նաև կեղտաջրերի նստվածքի օգտագործմանը, հավաքմանը, փոխադրմանը, կուտակմանը, մշակմանը, օգտահանմանը և հեռացմանը ներկայացվող պահանջների վերաբերյալ։

ՀO-126-Ն օրենքն ուժի մեջ է մտել 2020 թվականի հունվարի 1-ից, բացառությամբ որոշ դրույթների։ ՀՕ-126-Ն օրենքի անցումային դրույթների համաձայն 62.1-ի հոդվածի 3-րդ մասով նախատեսված՝ նախնական մաքրում իրականացնելու պահանջը ուժի մեջ է մտնելու 2025 թվականի հունվարի 1-ից՝ արտադրական այն կեղտաջուր արտանետողների նկատմամբ, որոնց արտանետումներում կախված նյութերի կամ թթվածնի կենսաբանական պահանջի տարեկան քանակը կազմում է մեկ տոննա և ավելի, կամ ծանր մետաղների գումարային քանակը տարեկան կազմում է 100 կգ և ավելի, իսկ մնացած այլ արտադրական կեղտաջուր արտանետողների նկատմամբ՝ 2030 թվականի հունվարի 1-ից: Իսկ լրացված 62.1-ի հոդվածի 1-ին մասի 5-րդ կետն, այսինքն, ցամաքուրդային (դրենաժային) համակարգերով միայն ցամաքուրդային (դրենաժային) ջրեր հեռացնելու պահանջն ուժի մեջ է մտնելու 2030 թվականի հունվարի 1-ից:

07.07.22թ․ ընդունված ՀՕ-316-Ն օրենքով ՀՀ ջրային օրենսգիրքը համապատասխանեցվեց ԵՄ Ջրի շրջանակային դիրեկտիվին՝ 2019թ.-ի հունիսի 1-ին ՀՀ վարչապետի՝ Հայաստանի Հանրապետության և Եվրոպայի Միության և ատոմային էներգիայի եվրոպական համայնքի ու դրանց անդամ պետությունների միջև կնքված համապարփակ և ընդլայնված գործընկերության համաձայնագրի կիրարկման ճանապարհային քարտեզը հաստատելու մասին որոշման հավելվածով հաստատված ճանապարհային քարտեզում նախատեսված միջոցառումների համաձայն։ ՀՕ-316-Ն օրենքով ՀՀ ջրային օրենսգիրքը սահմանեց մակերևութային և ստորերկրյա ջրային մարմինների նոր կարգավիճակներ, մասնավորապես, սահմանեց՝ մակերևութային ջրային մարմնի գերազանց կարգավիճակ, մակերևութային ջրային մարմնի լավ կարգավիճակ, մակերևութային ջրային մարմնի միջակ կարգավիճակ, մակերևութային ջրային մարմնի անբավարար կարգավիճակ, մակերևութային ջրային մարմնի վատ կարգավիճակ, ստորերկրյա ջրային մարմնի լավ կարգավիճակ, ստորերկրյա ջրային մարմնի վատ կարգավիճակ, ինչպես նաև ռիսկային ջրային մարմինը, խիստ փոփոխված ջրային մարմինը:[[27]](#footnote-27) Բացի այդ, 07․07․2022 թվականի ՀՕ-316-Ն ՀՀ ջրային օրենսգիրքը լրացվեց 68․1 («Մակերևութային ջրային ռեսուրսների որակի նորմերը») հոդվածով, որը սահմանեց, որ մակերևութային ջրային մարմինների կարգավիճակների ջրի որակի նորմերը սահմանում է Հայաստանի Հանրապետության կառավարությունը, իսկ ջրային ռեսուրսների կառավարման և պահպանության մարմինը մշակում է միջոցառումներ առաջնային աղտոտիչներով մակերևութային ջրային մարմնի աղտոտումը վերացնելու, իսկ մյուս աղտոտիչներով՝ կրճատելու ուղղությամբ։ Մակերևութային ջրային մարմինների որակի նորմերը սահմանելիս հաշվի են առնվում ջրային ռեսուրսների էկոլոգիական հավասարակշռված վիճակի ապահովումն ու որակի բարելավումը, այդ թվում՝ ջրային ռեսուրսի ինքնամաքրման կարողությունը, և հիմք են ընդունվում ջրօգտագործման թույլտվությունների տրամադրման ժամանակ ջրի որակի մասով որոշումներ կայացնելիս։

ՀՀ բնապահպանության նախարարի 10 դեկտեմբերի 2003 թ. N 464-Ն հրամանով հաստատվել է ջրային ռեսուրսներ թափվող կեղտաջրերի թույլատրելի սահմանային արտահոսքի չափաքանակների հաշվարկի մեթոդիկան:[[28]](#footnote-28) ՀՀ ջրային օրենսգրքի 65-րդ («Սահմանային թույլատրելի չափանիշները») հոդվածի 1-ին մասի համաձայն․ «Սահմանային թույլատրելի չափանիշները սահմանվում են, ելնելով՝ 1) անտրոպոգեն սահմանային թույլատրելի մակարդակից, որի երկարատև ազդեցությունը չի բերում ջրաէկոհամակարգի բնական հատկությունների և կազմի փոփոխության՝ բնական սեզոնային և բազմամյա տատանումների սահմաններից դուրս»։

**ՀՀ կառավարությունւը 2011 թվականի հունվարի 27-ին ընդունել է թիվ 75-Ն որոշումը «Կախված տեղանքի առանձնահատկություններից յուրաքանչյուր ջրավազազանային կառավարման տարածքի որակի ապահովման նորմերը սահմանելու մասին»,[[29]](#footnote-29) որով ՀՀ կառավարությունը համաձայն «Հայաստանի Հանրապետության ջրի ազգային ծրագրի մասին» Հայաստանի Հանրապետության օրենքի 24-րդ հոդվածի 3-րդ մասի դրույթների` սահմանել է՝** ՀՀ մակերևութային ջրերի` ջրօգտագործման նպատակային նշանակության կամ որակի կարգերի փոխադարձ կապերի առաջարկվող համակարգը. ՀՀ մակերևութային ջրերի առաջարկվող էկոլոգիական նորմերը, ՀՀ մակերևութային ջրերի որակի նորմերը Հայաստանի Հանրապետության տարածքի 14 խոշոր գետային ավազանների գետերի ու գետերի առանձին հատվածների` ըստ վեց ջրավազանային կառավարման տարածքների։ Ըստ 75-Ն որոշման` որոշմամբ հաստատված մակերևութային ջրերի որակի նորմերը ենթակա են թարմացման` յուրաքանչյուր վեց տարին մեկ անգամ պարբերականությամբ:

ՀՀ բնապահպանության նախարարի 10 դեկտեմբերի 2003 թ․ N 464-Ն[[30]](#footnote-30) հրամանով հաստատված ջրային ռեսուրսներ թափվող կեղտաջրերի թույլատրելի սահմանային արտահոսքի չափաքանակների հաշվարկի մեթոդիկան սահմանվել է համաձայն ՀՀ կառավարության 2003 թվականի հուլիսի 10-ի «Կեղտաջրերի և ցամաքուրդային ջրերի ընդունման համար կլանող հորատանցքերի, սպառված հանքավայրերի, հանքահորերի ու բաց հանքերի օգտագործման և արտահոսքի թույլտվության կարգը հաստատելու մասին» N 982-Ն որոշման[[31]](#footnote-31)։ Ջրային ռեսուրսներ թափվող կեղտաջրերի թույլատրելի սահմանային արտահոսքի հաշվարկի մեթոդիկան սահմանում է ջրօգտագործման թույլտվությունում ներառման ենթակա ջրային ռեսուրսներ հեռացվող, ինչպես նաև կոյուղու կոլեկտոր թափվող կեղտաջրերում պարունակվող՝ հետագա մաքրման չենթարկվող վնասակար նյութերի ԹՍԱ չափաքանակների հաշվարկի եղանակը: ԹՍԱ-ի չափաքանակների հաշվարկման հիմքում ջրային ռեսուրսը պետք է ընդունվի որպես մեկ էկոհամակարգ` իր ինքնավերականգնման ունակությամբ: ԹՍԱ-ի չափաքանակները որոշվում են բոլոր կատեգորիայի ջրօգտագործողների համար և հաշվարկվում են կեղտաջրերի ժամային առավելագույն ծախսի` q (մ3/ժամ) և աղտոտող նյութի թույլատրելի սահմանային արտահոսքի կոնցենտրացիայի` CԹՍԱ (գ/մ3), արտադրյալով:

«Ջրամատակարարման և ջրահեռացման ոլորտի 2022-2031 թվականների ռազմավարությունը և ֆինանսավորման ծրագիրը հաստատելու մասին» ՀՀ կառավարության որոշման նախագիծը[[32]](#footnote-32) տրամադրում է տվյալներ, որ․ «CES գերմանական ինժեներախորհրդատվական կազմակերպության և «Ջրտուք» ՍՊԸ-ի կողմից ներկայացված՝ «Հայաստանի գյուղական բնակավայրերում ջրամատակարարման և ջրահեռացման համակարգերի բարելավման և զարգացման իրագործելիության ուսումնասիրություն» հաշվետվությունում նշված է, որ ջրամատակարարման համակարգերում ներդրումների համար կպահանջվի շուրջ 345 մլն եվրո, իսկ ջրահեռացման համակարգերում՝ շուրջ 505 մլն եվրո: Ոսումնասիրությունների արդյունքները ներկայացվել են «չսպասարկվող» տարածքների շուրջ 580 բնակավայրերի համար:

Տնտեսական Համագործակցության և Զարգացման Կազմակերպության (OECD) ֆինանսավորմամբ իրականացված համալիր ուսումնասիրությունների արդյունքների վերաբերյալ «Հայաստանում կայուն ջրահեռացման և կեղտաջրերի մաքրման ազգային ռազմավարության մշակում» հաշվետվության համաձայն՝ Հայաստանի բոլոր բնակավայրերում ջրահեռացման և կեղտաջրերի մաքրման կարիքների բավարարման համար կպահանջվեն շուրջ 2 մլրդ 600 մլն եվրոյի ներդրումներ:

2019թ․ Վարձակալի հետ համատեղ իրականացված ուսումնասիրությունների արդյունքներով 2020-2024թ.թ. ժամանակահատվածում շուրջ 230 մլն ԱՄՆ դոլարի ներդրումներ են անհրաժեշտ «սպասարկվող» տարածքների (բնակավայրերի) ՋՄ և ՋՀ համակարգերի բարելավման համար (հատկապես ջրահեռացման համակարգերի վերակառուցման նպատակով)։

Ռազմավարության նախագիծն ամրագրում է նաև, որ «առավել մեծ են կարիքները ջրահեռացման ոլորտում: Կեղտաջրի մաքրման համար ԿՄԿ-ներ առկա են փոքրաթիվ բնակավայրերում և անհրաժեշտություն կա ընդլայնել ԿՄԿ-ների ցանցը, որի արդյունքում զգալիորեն կբարելավվի բնակավայրերի էկոլոգիական վիճակը: Այս ուղղությամբ առաջիկա 10 տարիներին նախատեսվում է կառուցել նոր ԿՄԿ-ներ՝ թվով 16 քաղաքների և 50 գյուղերի համար, որոնք ունեն կենտրոնացված ջրահեռացման համակարգեր»:

Ռազմավարությունն ամրագրում է նաև, որ, «․․․ անհրաժեշտ է ստեղծել օրենսդրական հիմքեր (ընդունել համապատասխան իրավական ակտեր) հետագա ՊՄԳ պայմանագրի (պայմանագրերի) կնքման համար»։    «Չսպասարկվող» տարածքների բնակավայրերում ծառայությունների պատշաճ մակարդակն ապահովելու համար անհրաժեշտ է մինչև 2031 թվականը հասնել նրան, որ բոլոր բնակավայրերի ՋՄ և ՋՀ համակարգերը կառավարեն մասնագիտացված (լիցենզավորված) կազմակերպությունները՝ սահմանելով ՋՄ և ՋՀ պատշաճ ծառայությունների մատուցման չափորոշիչներ: Նախատեսվում է, որ Ջրային կոմիտեն պետք է համակարգի նաև Վարձակալի կողմից «չսպասարկվող» տարածքների շուրջ 580 բնակավայրերի ՋՄ և ՋՀ ծառայությունների կազմակերպման և բարելավման հետ կապված մեծածավալ աշխատանքները, որի համար անհրաժեշտ է ունենալ լրացուցիչ կարողություններ, այդ թվում՝ նոր կառուցվածքային ստորաբաժանում։

CES խորհրդատվական կազմակերպությունը գնահատել է ՋՄ և ՋՀ համակակարգերի կառավարման տարբերակները «չսպասարկվող» տարածքների (բնակավայրերի) համար և առաջարկել տարբերակներ` սկսած աջակցության ապահովումից մինչև մասնավոր կառավարչի (կառավարիչների) ամբողջական ներգրավում՝ «սպասարկվող» տարածքներում (բնակավայրերում): «Չսպասարկվող» տարածքներում (բնակավայրերում) ՋՄ և ՋՀ ծառայությունների իրականացման կարգն ավելի բարդ է, և հարկ կլինի որպեսզի Ջրային կոմիտեն նոր կարողություններ ձևավորի, այդ թվում՝ ինստիտուցիոնալ և օրենսդրական հարցերի կարգավորման միջոցով: Կան շուրջ 580 չսպասարկվող բնակավայրեր, և ժամանակ կպահանջվի յուրաքանչյուր բնակավայրի ՋՄ և ՋՀ համակարգերի կառավարման արդյունավետ տաբերակ ընտրելու համար․․․» ։

* **ՀՀ կառավարության 8/10․2009 թվականի թիվ 1142-Ն որոշումը «Կենտրոնացված կոյուղացանց չունեցող համայնքներում նոր կառուցվող օբյեկտների համար կոյուղաջրերի տեղային մաքրման կայանների պարտադիր տեղադրման նորմերը հաստատելու մասին»**[[33]](#footnote-33) կանոնակարգվում է կենտրոնացված կոյուղացանց չունեցող համայնքներում նոր կառուցվող օբյեկտների (բազմաբնակարան, հասարակական և արտադրական շենքեր ու շինություններ) համար կոյուղաջրերի տեղային կենսաբանական մաքրման կայանների պարտադիր տեղադրմանը ներկայացվող պահանջները:
* **ՀՀ կառավարության 2004 թվականի հունվարի 22-ի N 130-Ն որոշումն ուժը կորցրած ճանաչելու և խմելու ջուրը ոռոգման նպատակով օգտագործման կարգավորման, խմելու ջրի մատակարարման համակարգերից խմելու ջրի ապօրինի սպառումը և ջրահեռացման (կեղտաջրերի մաքրման) համակարգերի ապօրինի օգտագործումն արձանագրելու մասին։**

Որոշմամբ ջրահեռացման (կեղտաջրերի մաքրման) համակարգերի ապօրինի օգտագործումն արձանագրելու նպատակով սահմանվում է ապօրինի սպառման սահմանումը, արձանագրման և հեռացված (մաքրված) կեղտաջրերի օրական ջրաքանակների հաշվարկման կարգը:

**ՀՀ առողջապահության նախարարի 2002 թվականի դեկտեմբերի 25-ի թիվ 876 որոշմամբ հաստատվել է «Խմելու ջուր: Ջրամատակարարման կենտրոնացված համակարգերի խմելու ջրի որակին ներկայացվող հիգիենիկ պահանջներ: Որակի հսկողություն» N 2-III-Ա2-1 սանիտարական նորմերը և կանոնները՝ ի կատարումն   
«Հայաստանի Հանրապետության բնակչության սանիտարահամաճարակային անվտանգության ապահովման մասին» Հայաստանի Հանրապետության օրենքի։**

### Ոռոգում

ՀՀ ոռոգման համակարգի արդյունավետ կառավարման և կայուն զարգացման նպատակներն ու խնդիրները ներառում են՝ ոռոգվող հողատարածքների ընդլայնումը, ոռոգման ծառայությունների տրամադրման գործում ներգրավված հաստատությունների գործունեության որակի և արդյունավետության բարելավումը, ոռոգման ոլորտի կառույցների գործունեության արդյունավետության բարձրացումը, ոռոգման համակարգերի կառավարման, շահագործման և պահպանման մեխանիզմների բարելավումը, ոռոգման ջրի պլանավորման, կառավարման և հաշվառման մեխանիզմների բարելավման, ոռոգման համակարգերի գույքագրման, գնահատման, տեխնիկական աուդիտի և պետական գրանցման և մի շարք այլ բարեփոխումների իրականացումը։

**Ոռոգման վերաբերյալ ՀՀ քաղաքականությունն ամրագրող իրավական ակտերը**

ՀՀ կառավարության 2019 թվականի դեկտեմբերի 19-ի N 1886-Լ որոշմամբ հաստատվել է «Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարությունը», որում առանձնակի շեշտադրում է կատարվում ոռոգման համակարգի զարգացման ու արդի պահանջների համապատասխանեցման կարևորության վրա։ Ռազմավարությամբ սահմանված են ոռոգելի հողերի ընդլայնման և արդիական ոռոգման համակարգերին անցման թիրախային նպատակներ։

ՀՀ կառավարության 2021 թվականի օգոստոսի 18-ի N 1363-Ա որոշմամբ հաստատվել է Հայաստանի Հանրապետության կառավարության հնգամյա (2021-2026թթ.) ծրագիրը, որի 3.3 կետով սահմանվում են ջրային տնտեսության, այդ թվում՝ ոռոգման ոլորտում կառավարության առաջնահերթությունները։

ՀՀ Կառավարության ծրագրով նախատեսված ոռոգման ոլորտի բոլոր ծրագրային ուղղություններն ամփոփված են ՀՀ ոռոգման համակարգի զարգացմանն ուղղված հայեցակարգի նախագծում,[[34]](#footnote-34) որը դեռևս չի հաստատվել ՀՀ կառավարության կողմից։ Նախագիծ հայեցակարգի համաձայն ոռոգման համակարգերի կառավարման, շահագործման և պահպանման մեխանիզմների բարելավման առաջնահերթությունները սահմանելիս ամրագրում է, որ ոռոգման համակարգերի կառավարման արդյունավետության բարձրացումը, դրանց պատշաճ շահագործումն ու պահպանումը առանցքային նշանակություն ունեն ոռոգման ոլորտի բարեփոխումների և համակարգի գործունեության բարելավման շղթայում։ Այս իմաստով նախագիծ հայեցակարգը կարևորել է ոռոգման համակարգերի շահագործման և պահպանման ընթացակարգերի վերանայումը և բարելավումը, ինչպես նաև համակարգերի սեփականատերերի կողմից դրանց օգտագործման նկատմամբ հսկողական ֆունկցիաների ակտիվացումը և այդ համակարգերը շահագործող կազմակերպությունների գործունեությունը հսկող, կանոնակարգող և համակարգող մարմինների կողմից համապատասխաբնաբար հսկողական և աջակցման գործառույթների պատշաճ իրականացումը։[[35]](#footnote-35)

Դրա համար նախագիծ հայեցակարգը առաջարկվում է հետևյալ լուծումները (մեջբերում նախագիծ հայեցակարգից)՝

**1) Պետական սեփականություն հանդիսացող ջրամբարները, մայրուղային ոռոգման համակարգերը՝ ջրային աղբյուրից սկիզբ առնող միջհամայնքային, տնտեսային կամ ներտնտեսային ոռոգման համակարգերին ոռոգման ջուր մատակարարող համակարգերը (առաջին կարգի հիմնական՝ մայր ջրանցքներ և պոմպակայաններ, շահագործվեն և պահպանվեն 100 տոկոս պետական սեփականություն հանդիսացող բաժնեմաս (բաժնետոմսեր) ունեցող իրավաբանական անձանց կողմից` ապահովելով պետական համապարփակ կառավարում։**

**2) Պետական սեփականություն հանդիսացող ոռոգման միջհամայնքային (միջտնտեսային) համակարգերը` մայրուղային ոռոգման համակարգից սկիզբ առնող մեկից ավելի համայնքների ոռոգելի հողերին ոռոգման ջուր մատակարարող համակարգերը (երկրորդ կարգի ջրանցքներ և պոմպակայաններ), ինչպես նաև համայնքային սեփականություն հանդիսացող ոռոգման տնտեսային համակարգերը` մայրուղային կամ միջտնտեսային ոռոգման համակարգերից սկիզբ առնող և միայն մեկ համայնքի ոռոգելի հողերին ոռոգման ջուր մատակարարող (երրորդ կարգի ջրանցքներ) և ոռոգման ներտնտեսային համակարգերը` տնտեսային ոռոգման համակարգերից, ինչպես նաև տեղական ջրաղբյուրներից սկիզբ առնող և միայն մեկ համայնքի ոռոգելի հողատարածքներին ոռոգման ջուր բաշխող (չորրորդ կարգի ջրանցքներ կամ բաշխիչ ցանցեր) ոռոգման համակարգերը շահագործվեն և պահպանվեն ՋՕԸ-երի կողմից։**

Նախագծի համաձայն վերոնշյալ համայնքային տնտեսային և ներտնտեսային համակարգերը նպատակահարմար է շահագործել և պահպանել միջտնտեսային համակարգերի հետ միաժամանակ՝ մեկ կառույցի կողմից, այն իմաստով, որ առավել ճկուն պլանավորվի, կառավարվի, մատակարարվի և հաշվառվի ոռոգման ջուը:[[36]](#footnote-36)

**Նախագիծ հայեցակարգն առաջարկում է ձեռնպահ մնալ այս համակարգերի կառավարումը համայնքներին վերապահելուց, քանի որ դրանց ընդհանուր ոռոգման համակարգից առանձնացված շահագործումը կառավարչական խոչընդոտներ կառաջացնի ջրօգտագործողին դաշտում կայուն ջրամատակարարում ապահովման գործընթացում, դժվարություններ կառաջացնի ջրի պլանավորման, կառավարման և հաշվառման, ջրամատակարարման շղթայի ամբողջականության, արդարացիության ապահովման հարցերում՝ խաթարելով համապարփակ կառավարման մեխանիզմը։ Այդ մասին վկայում է նաև առանձին համայնքի ներտնտեսային համակարգերի շահագործման և պահպանման նախկին տարիների անհաջող փորձը։**

### ՀՀ ջրային օրենսգիրքը

Ոռոգման ոլորտի զարգացման համար առանցքային կարևոր նշանակություն ունի ներկա ինստիտուցիոնալ համակարգի բարելավումը և արդյունավետության բարձրացումը։ ՀՀ ջրային օրենսգրքի «Ոռոգման մասնակցային կառավարում» վերտառությունը կրող 9-րդ գլուխը նվիրված է ոռոգման մասնակցային կառավարման հարաբերություններին: ՀՀ ջրային օրենսգրքի համաձայն․ «Ոռոգման ջրամատակարարման մասնակցային կառավարումն իրականացվում է ջրօգտագործողների ընկերությունների և (կամ) ջրօգտագործողների ընկերությունների միությունների միջոցով:

«Ջրի ազգային քաղաքականության հիմնադրույթների մասին» ՀՀ օրենքը, որտեղ օգտագործվող հիմնական հասկացությունների շարքում ջրային ռեսուրսների թափանցիկ ու մասնակցային կառավարումը ներկայացված է որպես ջրային ռեսուրսների, ջրային համակարգերի այնպիսի կառավարում, որոնց վերաբերյալ որոշումների ընդունման գործընթացը բաց է և տեսանելի հասարակության բոլոր խավերի համար, և ապահովված է նրանց մասնակցությունն այդ գործընթացին:

Նույն օրենքի 7-րդ հոդվածը մասնակցային կառավարումը դիտարկում է որպես ջրային ռեսուրսների կառավարման սկզբունքներից մեկը, ինչպիսի գաղափարախոսությունը խիստ կարևոր է` յուրաքանչյուր երկրում տնտեսական քաղաքականության մշակման, այդ թվում՝ ջրային ռեսուրսների կառավարման բարձր արդյունավետության ապահովման համար:

Համաձայն ՀՀ ջրային օրենսգրքի 61.1 հոդվածի՝ առաջին և երկրորդ կարգի ոռոգման համակարգերը պետական սեփականություն են և մասնավորեցման ենթակա չեն: Դրանք կարող են փոխանցվել ջրամատակարարներին միայն օգտագործման իրավունքով: Ներկայում առաջին և երկրորդ կարգի ոռոգման համակարգերի մի մասը հանձնված է պետական «Ջրառ» ՓԲԸ-ի շահագործմանը (ոռոգման ջրի մեծածախ ջրամատակարար), իսկ դրանց զգալի մասը անհատույց օգտագործման իրավունքով հանձնվել է մասնակցային կառավարում իրականացնող ջրօգտագործողների ընկերություներին։

ՀՀ ջրային օրենսգրքի 61.2 հոդվածի համաձայն՝ «Ոռոգման ջրամատակարարման կառավարումը կարող է իրականացվել Ջրային համակարգերի կառավարման մարմնի և (կամ) մասնավոր կառավարման միջոցով: Ոռոգման ջրամատակարարման մասնավոր կառավարումը կարող է իրականացվել մասնակցային կառավարման միջոցով Ջրօգտագործողների ընկերությունների և (կամ) Ջրօգտագործողների ընկերությունների միությունների կողմից` օրենքով սահմանված կարգով:»

### Ջրօգտագործողների ընկերությունը որպես իրավաբանական անձի կազմակերպա-իրավական տեսակ

Ջրօգտագործողների ընկերությունը (այսուհետ՝ «Ընկերություն») «Ջրօգտագործողների ընկերությունների և ջրօգտագործողների ընկերությունների միությունների մասին» ՀՀ օրենքով նախատեսված ջրօգտագործողերի միավորման կազմակերպաիրավական տեսակ է, որը ստեղծվում է կամավորության սկզբունքով, հանդիսանում է շահույթ ստանալու նպատակ չհետապնդող ոչ առևտրային կազմակերպություն և ունի իրավաբանական անձի կարգավիճակ։ Առաջնորդվելով հանրային շահերով՝ դրանք իրականացնում են ոռոգման համակարգի շահագործումն ու պահպանումը: Ընկերությունը ոռոգման ջուր է մատակարարում իր սպասարկման տարածքում գտնվող ջրօգտագործողներին, իսկ ջրօգտագործողների ընկերությունների միությունը (այսուհետ՝ «Միություն»), որը ևս շահույթ ստանալու նպատակ չհետապնդող, իրավաբանական անձի կարգավիճակ ունեցող կազմակերպություն է, ոռոգման ջուր է մատակարարում ջրավազանային կառավարման պլանների համաձայն` իր սպասարկման տարածքի Ընկերություններին:

Ընկերությունը և Միությունը հիմնադրվում են ջրօգտագործողներին ոռոգման ջրով ապահովելու նպատակով։ Այլ նպատակ այս իրավաբանական անձինք ունենալ չեն կարող։ Եվ դա օրենսդիրը հատուկ է արել, որպեսզի այս կառույցները զբաղվեն միայն ջրօգտագործողներին ոռոգման ջուր ապահովելու խնդիրներով։ Օրենքի նախագծման ընթացքում բազմաթիվ մոդելներ են քննարկվել, առաջարկվել է, որ ջրօգտագործողների ընկերությունները հանդիսանան նաև գյուղացիական այլ խնդիրներ լուծող կառույցներ։ Սակայն, հաշվի առնելով, այն կարևոր գործառույթը, որ ջրօգտագործողների ընկերությունը պետք է անի, օրենքով սահմանվեց այս կառույցների միակ նպատակը, այն է՝ ոռոգման ջուր ապահովել ջրօգտագործողներին։

Եվ քանի որ ոչ առևտրայն կազմակերպություննրի իրավունակությունը կանոնադրային իրավունակություն է, ապա այս կառույցները կարող են իրենց կանոնադրական նպատակներում բացառապես ամրագրել միայն ոռոգման ջրի մատակարարումը անդամ ջրօգտագործողներին։

Ջրօգտագործողների ընկերությունը որպես կազմակերպա-իրավական տեսակ ՀՀ քաղաքացիական օրենսգրքով նախատեսված չէ։ Այն «Ջրօգտագործողների ընկերությունների և ջրօգտագործողների ընկերությունների միությունների մասին» ՀՀ օրենքով նախատեսված ոչ առևտրային կազմակերպության նոր ձև է։

ՀՀ քաղաքացիական օերնսգրքի 51-դ հոդվածի 4-րդ մասի համաձայն՝ «Ոչ առևտրային կազմակերպություն համարվող իրավաբանական անձինք կարող են ստեղծվել հասարակական միավորումների, հիմնադրամների կամ օրենքով նախատեսված այլ ձևերով»: Այս դրույթի վրա հիմնվելով էլ օրենքը նախագծողները սահանեցին ջրօգտագործողների ընկերությունը՝ որպես ոչ առևտրային կազմակերպության այլ ձև։

Ոռոգման համակարգերի մասնակցային կառավարման ինստիտուտի կայացման նպատակով օրենքով սահմանվել են նաև ընկերութան ինքնակառավարման երաշխիքները, պետականև այլ մարմինների հետ իրավասություններ ի սկզբունքները։

Իր գործունեության ընթացքում ընկերությունը պարտավոր է ղեկավարվել օրենքով նախատեսված հիմնական սկզբունքներով։

Դրանք են՝

* Ընկերություն և Միություն հիմնադրելիս բոլոր հավանական անդամների մասնակցության իրավունքի ապահովման.
* Ընկերությունում և Միությունում արդար ու օրինական որոշումների ընդունման.
* Ընկերության և Միության գործունեության վերաբերյալ Ընկերության և Միության անդամների ազատ տեղեկատվություն ստանալու իրավունքի.
* ջրի արդարացի բաշխում Ընկերության և Միության անդամներին և ոչ անդամներին` հաշվի առնելով ջրի քանակը և Ընկերության և Միության յուրաքանչյուր անդամի և ոչ անդամի ոռոգման ենթակա հողատարածքը և մշակաբույսերը.
* ջրային պաշարների արդյունավետ և խնայողաբար օգտագործման, ոչ արտադրական կորուստների կրճատման.
* ջրօգտագործողների իրավունքների և օրինական շահերի ապահովման.
* ջրամատակարարման, շահագործման և վերանորոգման աշխատանքների համար սահմանված համապատասխան ծախսերի հավաքման ուղղությամբ բոլոր իրավական միջոցների ապահովման:

Ինքնակառավարման սկզբունքի ապահովման հետ մեկտեղ նախատեսվում է նաև ընկերության գործունեության կարգավորման արտակազմակերպական մեխանիզմ, եթե վերջինս իր պարտականությունները պատշաճ կերպով չի կատարում։ Այս մեխանիզմը նախատեսվել է՝ հաշվի առնելով ընկերությունների և միությունների կողմից իրականացվող կարևոր գործառույթը։ Օրենքով նախատեսված է, որ ընկերության և միութայն գործունեությունը համակարգելու նպատակով ՀՀ կառավարության կողմից ստեղծվում է ջրօգտագործողների ընկերությունների և ջրօգտագործողների ընկերությունների միությունների գործունեությունը կանոնակարգող խորհուրդ, որի անհատական կազմը, ինչպես նաև գործադիր մարմնի աշխատանքը նույնպես հաստատվում են ՀՀ կառավարության կողմից։

Կանոնակարգող խորհուրդը միակ պետական մարմինն է, որը «Ջրօգտագործողների ընկերությունների և ջրօգտագործողների ընկերությունների միությունների մասին» ՀՀ օրենքով նախատեսված հիմքերի առկայության պայմաններում պարտավոր է համակարգել ընկերության աշխատանքը, ինչպես նաև գործունեության ընթացքում առաջացած թերությունները վերացնելու նպատակով ձեռնարկել համապատասխան միջոցներ։

Ըստ օրենքի կանոնակարգող խորհուրդը կարող է ստուգել ընկերության հաշվապահական փաստաթղթերը։

**ՀՀ քաղաքացիական օրենսդրության համաձայն ընկերությունը, լինելով ոչ առևտրային կազմակերպություն, կարող է զբաղվել միայն օրենքով և կանոնադրությամբ նախատեսված գործունեության տեսակներով։ Օրենքով սահմանված է, որ ընկերությունը ստեղծվում է միայն իր սպասարկման տարածքում ջրօգտագործողներին ոռոգման ջրով ապահովելու համար և իրականացնում է ոռոգման համակարգերի շահագործումն ու պահպանումը։**

Ընկերությանն արգելվում է զբաղվել գործունեության այլ տեսակներով, որպեսզի տնտեսական մրցակցության դաշտից դուրս գտնվի։

Այդ նպատակով ընկերության և միության խնդիրները օրենքում սպառիչ թվարկվում են։ Դրանք են՝

* ոռոգման համակարգը շահագործելը, պահպանելը և ջուր բաշխելն իրենց անդամներին` ըստ ջրօգտագործման տարեկան պլանի` պայմանագրային հիմունքով.
* ջուր մատակարարելն սպասարկման տարածքում գտնվող Ընկերության և Միության անդամ և ոչ անդամ ջրօգտագործողներին.
* սպասարկման տարածքում գտնվող ոռոգման համակարգը և ջրային աղբյուրները վերականգնելը և շինարարական աշխատանքներ իրականացնելը.
* ջրամատակարարից ոռոգման ջուր ձեռք բերելը կամ բնական ջրային օբյեկտներից ջրառը` համապատասխան թույլտվության առկայության դեպքում.
* իրականացված ծառայությունների դիմաց Ընկերության և Միության անդամներից և ոչ անդամներից գումարներ գանձելը (ներառյալ` ջրավազանի, ջրատարի շահագործման և վերանորոգման ծախսերը).
* Ընկերության և Միության անդամների շահերը ներկայացնելը և պաշտպանելը.
* Ընկերության և Միության անդամներին ոռոգման առաջավոր ձևեր ուսուցանելն ու ոռոգման նոր մեթոդների և տեխնոլոգիաների ներդրումն ապահովելը.
* հիդրոտեխնիկական սարքավորումներ ձեռք բերելը, փոխարինելը, շահագործելը և պահպանելը.
* ջրամատակարարումը կառավարելը, ինչպես նաև ջրերը նպատակային ու արդյունավետ օգտագործելը, ջրային օբյեկտներն աղտոտելը և սպառումը կանխելը.
* հողերի բարելավման նպատակով անհրաժեշտ միջոցառումներ իրականացնելը, ցամաքուրդի համակարգը սպասարկելը.
* բնապահպանական անվտանգությունն ապահովելը, հողատարման երևույթների և հողերի աղակալումն ու գերխոնավացումը կանխելը, ինչպես նաև ոռոգման համակարգի, ջրհավաք կառույցների պաշտպանությունն ապահովելը.
* ոռոգման համակարգի կառավարմանը մասնակցելը` Հայաստանի Հանրապետության օրենսդրությանը համապատասխան:

Ընկերությունը պարտավոր է ոռոգման ջուր մատակարարել ինչպես անդամ, այնպես էլ ոչ անդամ ջրօգտագործողներին, որոնք ոռոգման ջուր ստանալու հարցում ունեն հավասար իրավունքներ։ Ընկերությունը ոռոգման ջրի բաշխման պլանը և ժամանակացույցը կազմելիս չի կարող որևէ տարբերություն դնել անդամների և ոչ անդամների միջև, բացառությամբ ոռոգման ջրի գնի։ Օրենքը ընկերությանն իրավունք է վերապահում ոռոգման ջրի գինը ոչ անդամների համար սահմանել մինչև 150 տոկոս ավելի թանկ։ Օրենսդրի կողմից այս պայմանը նախատեսելը ենթադրում է որոշակի շահագրգռվածություն ստեղծել Ընկերության անդամ դառնալու համար, քանի որ այն ֆինանսական նախապատվություն է տալիս Ընկերության անդամ դարձած ջրօգտագործողներին վճարելու ավելի քիչ գումար օգտագործված ոռոգման ջրի քանակի դիմաց:

Ընկերությունը հիմնադրվում է կամավորության սկզբունքով՝ ՀՀ օրենսդրությամբ, «Ջրօգտագործողների ընկերությունների և ջրօգտագործողների ընկերությունների միությունների մասին» ՀՀ օրենքով և ընկերության կանոնադրությամբ սահմանված կարգով։

Օրենքով նախատեսված է ընկերության հիմնադրման այնպիսի ընթացակարգ, որի իրականացման համար պահանջվում է սպասարկման տարածքի բոլոր ջրօգտագործողների ակտիվ մասնակցութունը այդ աշխատանքներին։

Ընկերություն հիմնադրելու նպատակով տվյալ ոռոգման համակարգում ոռոգելի հողատարածք ունեցող ֆիզիկական և կամ իրավաբանական անձինք պետք է ստեղծեն նախաձեռնող խումբ։

**Նախաձեռնող խմբի խնդիրն է ջրօգտագործողների շրջանում տանել բացատրական աշխատանք՝ օրենսդրության պարզաբանման ուղղությամբ և նախապես ուսումնասիրել ջրօգտագործողների կարծիքը՝ ընկերությունում միավորվելու նրանց ցանկության մասին։ Դրանից հետո նախաձեռնող խումբը Կանոնակարգող խորհրդի գործադիր մարմնում հստակեցնում է հիմնադրվող ընկերության սպասարկման ենթակա տարածքը՝ ղեկավարվելով ընկերության մեջ տեխնկա-տնտեսական նպատակահարմար առավելագույն տարածք ընդգրկելու և հիդրոմիավորների անբաժանելիության սկզբունքներով։**

«Ջրօգտագործողների ընկերությունների և ջրօգտագործողների ընկերությունների միությունների մասին» օրենքի համաձայն՝ Ընկերության սպասարկման տարածքում ոռոգելի հող ունեցող Ընկերության անդամ և ոչ անդամ ջրօգտագործողները ոռոգման ջուր ստանալու համար Ընկերության հետ կնքում են ոռոգման ջրի մատակարարման պայմանագիր՝ ոչ պակաս, քան երեք տարի ժամկետով: Ջրօգտագործողի՝ ոռոգման ջուր այլ աղբյուրից ձեռք բերելու ապացույցներ ներկայացնելու դեպքում Ընկերության վարչական խորհուրդը կարող է ջրօգտագործողի հետ ոռոգման ջրի մատակարարման պայմանագիր չկնքել: Ու թեև ոռոգման ջրի մատակարարման պայմանագիր կնքելը վերոհիշյալ օրենքով նախատեսված է որպես ջրօգտագործողի և ընկերության երկկողմ պարտավորություն, սակայն ինչ վերաբերում է գործող պրակտիկային, ապա, ցավոք, այս հարցը բազմաթիվ դեպքերում շարունակում է մնալ որպես լուրջ խնդիր, քանի որ բազմաթիվ ջրօգտագործողներ փաստացի դեռևս խուսափում են համապատասխան պայմանագրեր կնքելուց կամ պայմանագիր կնքելուց հետո, մեծ նշանակություն չտալով կնքված պայմանագրի դրույթներին, իրենց համար նախատեսված օրինակը նույնիսկ չեն վերցնում:

«Ջրօգտագործողների ընկերությունների և ջրօգտագործողների ընկերությունների միությունների մասին» ՀՀ օրենքի հոդված 5.1-ի համաձայն՝ ջրօգտագործողն իրավունք ունի.

* օրենքով և պայմանագրով սահմանված դեպքերում և կարգով ստանալու ոռոգման ջուր,
* օրենքով սահմանված կարգով հիմնադրելու Ընկերություն,
* անդամակցելու Ընկերությանը,
* ծանոթանալու Ընկերության կանոնադրությանը, ներքին կանոնակարգին, վեճեր լուծող հանձնաժողովի կանոնակարգին, վերստուգող հանձնաժողովի լիազորությունների և գործունեության կանոնակարգին,
* մասնակցելու Ընկերության վեճեր լուծող հանձնաժողովի նիստերին:
* ստանալ հայտով նախատեսված ոռոգման ջրի ամբողջ ծավալը,
* պահանջել ջրաչափություն իր հողակտորի գլխամասում ջրաչափական սարքավորումների միջոցով, որի մասին անհրաժեշտ է նախօրոք, ջրումից առնվազն 2 օր առաջ, գրավոր դիմել Ընկերությանը,
* ՀՀ օրենսդրությամբ սահմանված կարգով պահանջել Ընկերության կողմից ոչ բնականոն ջրամատակարարման հետևանքով պատճառված վնասի փոխհատուցում:

Ջրօգտագործողին օժտելով համապատասխան իրավունքներով՝ «Ջրօգտագործողների ընկերությունների և ջրօգտագործողների ընկերությունների միությունների մասին» ՀՀ օրենքը նաև որոշակի պարտավորություններ է սահմանում, որոնք սահմանված են՝ ոլորտի հարաբերություններում առավել հստակ մատնանշելու ջրօգտագործողի վարքագիծն ու դրանից առաջացող հետևանքները:

Մասնավորապես.

* ջրօգտագործողը պարտավոր է ոռոգման ջուր ստանալու համար ընկերության հետ կնքել ոռոգման ջրի մատակարարման պայմանագիր։

Ընկերության կառավարման մարմիններն են՝

* Ընկերության ժողովը,
* Ընկերության վարչական խորհուրդը

Ընկերության գործադիր մարմինը տնօրինությունն է, որի աշխատանքները ղեկավարում է տնօրենը։

Ընկերության ժողովը կամ Ընկերության մեծ թվով անդամների առկայության դեպքում ներկայացուցիչների ժողովը հանդիսանում է ընկերության կառավարման բարձրագույն մարմինը և կարող է քննարկել ցանկացած հարց, սակայն, օրենքով առանձնացված են Ընկերության բացառիկ իրավասությունները, որոնք չեն կարող վերապահվել այլ մարմինների։

Կարևոր հարց է ընկերությունների համար սահմանել իրավահարաբերությունների սկզբունքները պետական և այլ մարմինների հետ։ Օրենքով սահմանվել է ստեղծվող կազմակերպությունների անկախության երաշխիքները՝ ոռոգման համակարգերի մասնակցային կառավարման ինստիտուտը կայացնելու նպատակով։ Այդ իմաստով Ընկերություններն անկախ մարմիններ են և պետական, տեղական ինքնակառավարման մարմինների հետ կարող են ունենալ պայմանագրային հարաբերություններ, սակայն, քանի որ ստեղծվող կազմակերպությունները պետք է սպասարկեն ստրատեգիկ կարևոր օբյեկտներ, լինեն վստահելի գործընկերներ և իրենց ուժերով բնականոն կազմակերպական և տնտեսական գործունեություն իրականացնեն, ապա նախատեսվում է նրանց գործունեության կարգավորման արտակազմակերպական մեխանիզմ, եթե ընկերություններն իրենց պարտականությունները պատշաճ չեն կատարելու։

ՀՀ քաղաքացիական օրենսդրության համաձայն ոչ առևտրային կազմակերպությունները կարող են զբաղվել իրենց կանոնադրությամբ նախատեսված գործունեության տեսակներով, և այդ պատճառով, ինչպես նաև տնտեսական մրցակցությունից դուրս գտնվելու համար, օրենքով ընկերությանն արգելվում է գործունեության այլ տեսակներով զբաղվելը։

1. «Երևանի «Ջրմուղ-կոյուղի» ՓԲԸ-ի կողմից օգտագործվող գույքը վարձակալությամբ փոխանցելու և ընկերությունը վերակազմակերպելու մասին» ՀՀ կառավարության 16 փետրվարի 2006 թվականի N 309-Ն որոշում, https://www.arlis.am/DocumentView.aspx?docid=23056 [↑](#footnote-ref-1)
2. https://www.irtek.am/views/act.aspx?aid=94452 [↑](#footnote-ref-2)
3. https://www.irtek.am/views/act.aspx?aid=94452 [↑](#footnote-ref-3)
4. [Ջրամատակարարման և ջրահեռացման ոլորտի 2018-2030 թվականների ռազմավարություն (irtek.am)](http://www.irtek.am/views/act.aspx?aid=94452) [↑](#footnote-ref-4)
5. https://www.irtek.am/views/act.aspx?aid=94452 [↑](#footnote-ref-5)
6. Նույն տեղում [↑](#footnote-ref-6)
7. Գույքի հանձնման-ընդունման հետ կապված հարցերի վերաբերյալ ընդունվել է ՀՀ կառավարության 14․12․2017թ․  «Երևան ջուր», «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր ակունք» փակ բաժնետիրական ընկերությունների կողմից օգտագործվող ու պահպանվող ջրային համակարգերը և այլ գույքն ընդունելու, «Վեոլիա Ջուր» ընկերությանը վարձակալության և սեփականության իրավունքով գույք հանձնելու, «Վեոլիա Ջուր» ընկերության սպասարկման տարածքի ջրամատակարարման և ջրահեռացման համակարգում չընդգրկված գույքը «Հայաստանի Հանրապետության էներգետիկ ենթակառուցվածքների և բնական պաշարների նախարարության ջրային տնտեսության պետական կոմիտեի աշխատակազմ» պետական կառավարչական հիմնարկին ամրացնելու, Հայաստանի Հանրապետության էներգետիկ ենթակառուցվածքների և բնական պաշարների նախարարության ջրային տնտեսության պետական կոմիտեի «Ջրային տնտեսության ծրագրերի իրականացման գրասենյակ» պետական հիմնարկին գույք հանձնելու և Հայաստանի Հանրապետության կառավարության 2017թ. ապրիլի 6-ի N399-Ա որոշումն ուժը կորցրած ճանաչելու մասին» N 1662-Ա որոշումը։ Այս որոշման կատարման նպատակով շահագրգիռ կողմերի միջև կնքվել են համաձայնագրեր։ Ընդունվել են նաև ՀՀ կառավարության 17․10․2019թ․ «Հայաստանի Հանրապետության կառավարության 2017 թվականի դեկտեմբերի 14-ի N1662-Ա որոշման մեջ լրացումներ և փոփոխություններ կատարելու, Հայաստանի Հանրապետության 2019 թվականի պետական բյուջեում և Հայաստանի Հանրապետության 2018 թվականի դեկտեմբերի 27-ի N1515-Ն որոշման մեջ փոփոխություններ և լրացումներ կատարելու և  Հայաստանի Հանրապետության տարածքային կառավարման և ենթակառուցվածքների նախարարության ջրային կոմիտեին գումար հատկացնելու մասին» N1452-Ն և ՀՀ կառավարության  16․09․2021թ․ «Հայաստանի Հանրապետության կառավարության 2017 թվականի դեկտեմբերի 14-ի N1662-Ա որոշման մեջ փոփոխություն և լրացում կատարելու,  «Լոռի-ջրմուղկոյուղ», «Շիրակ-ջրմուղկոյուղի» և «Նոր ակունք» փակ բաժնետիրական ընկերությունների կանոնադրական կապիտալը նվազեցնելու, և  Հայաստանի Հանրապետության տարածքային կառավարման և ենթակառուցվածքների նախարարության ջրային կոմիտեին գույք ամրացնելու և «Վեոլիա Ջուր» Փակ բաժնետիրական ընկերությանը վարձակալության հանձնելու մասին»  N1508-Ն որոշումները։ [↑](#footnote-ref-7)
8. https://www.e-draft.am/projects/4163/justification [↑](#footnote-ref-8)
9. Նույն տեղում [↑](#footnote-ref-9)
10. Նույն տեղում [↑](#footnote-ref-10)
11. https://www.arlis.am/documentview.aspx?docid=110085 [↑](#footnote-ref-11)
12. ՀՀ վարչապետի 1 հունիսի 2019 թվականի N 666-Լ որոշում «Հայաստանի Հանրապետության և Եվրոպական Միության և Ատոմային Էներգիայի Եվրոպական Համայնքի ու դրանց Անդամ Պետությունների միջև Կնքված Համապարփակ և Ընդլայնված Գործընկերության Համաձայնագրի Կիրարկման Ճանապարհային Քարտեզը Հաստատելու Մասին», https://www.arlis.am/DocumentView.aspx?docid=153164 [↑](#footnote-ref-12)
13. Նույն տեղում [↑](#footnote-ref-13)
14. Նույն տեղում [↑](#footnote-ref-14)
15. https://www.arlis.am/documentview.aspx?docID=37855 [↑](#footnote-ref-15)
16. https://www.arlis.am/DocumentView.aspx?DocID=166600 [↑](#footnote-ref-16)
17. https://www.arlis.am/DocumentView.aspx?DocID=103132 [↑](#footnote-ref-17)
18. https://www.irtek.am/views/act.aspx?aid=91813 [↑](#footnote-ref-18)
19. https://www.arlis.am/documentview.aspx?docID=104407 [↑](#footnote-ref-19)
20. https://www.arlis.am/documentview.aspx?docid=158497 [↑](#footnote-ref-20)
21. Կեղտաջրերի հեռացման բնագավառի զարգացման հայեցակարգը հաստատելու մասին ՀՀ կառավարության որոշման նախագիծ․ https://www.e-draft.am/projects/2047/about [↑](#footnote-ref-21)
22. Նույն տեղում, ինչպես նաև <https://www.scws.am/uploads/files/121/Concept_Paper-ARM_FINAL_20220823.pdf>) [↑](#footnote-ref-22)
23. Նույն տեղում, ինչպես նաև <https://www.scws.am/uploads/files/121/Concept_Paper-ARM_FINAL_20220823.pdf>) [↑](#footnote-ref-23)
24. https://www.e-draft.am/projects/5036/justification [↑](#footnote-ref-24)
25. https://www.arlis.am/DocumentView.aspx?docID=158031 [↑](#footnote-ref-25)
26. https://www.arlis.am/documentview.aspx?docid=120447 [↑](#footnote-ref-26)
27. ՀՕ-316-Ն, «ՀՀ ջրայի օրենսգրքում փոփոխություններ և լրացումներ կատարելու մասին» ՀՀ օրենք, ընդունվել է 07.07.2022 թվականին, https://www.arlis.am/documentview.aspx?docid=166206 [↑](#footnote-ref-27)
28. https://www.arlis.am/DocumentView.aspx?DocID=18992 [↑](#footnote-ref-28)
29. https://www.arlis.am/documentview.aspx?docID=65705 [↑](#footnote-ref-29)
30. https://www.arlis.am/DocumentView.aspx?DocID=18992 [↑](#footnote-ref-30)
31. https://www.arlis.am/DocumentView.aspx?docid=11177 [↑](#footnote-ref-31)
32. https://www.e-draft.am/projects/4163/justification [↑](#footnote-ref-32)
33. https://www.irtek.am/views/act.aspx?aid=50571 [↑](#footnote-ref-33)
34. «ՀՀ ոռոգման համակարգի զարգացմանն ուղղված հայեցակարգին հավանություն տալու մասին» ՀՀ որոշման նախագիծ, https://www.e-draft.am/projects/2045/about [↑](#footnote-ref-34)
35. Նույն տեղում [↑](#footnote-ref-35)
36. Նույն տեղում [↑](#footnote-ref-36)